ลูกจ้างยานยนต์ ปลื้มใจโบนัสเพียบ หลังส่งออกโตเพราะนโยบายรัฐบาลช่วงโควิด-19
นายสุชาติ ชมกลิ่น รัฐมนตรีว่าการกระทรวงแรงงาน เป็นประธานกล่าวเปิดการประชุมใหญ่สามัญประจำปี สภาองค์การลูกจ้างแรงงานยานยนต์แห่งประเทศไทย ครั้งที่ 15/2565 ว่า สภาองค์การลูกจ้างแรงงานยานยนต์แห่งประเทศไทยถือเป็นหนึ่งในกลไกที่ร่วมขับเคลื่อนอุตสาหกรรมยานยนต์ให้เจริญก้าวหน้า ที่ผ่านมาคณะกรรมการบริหารสภาฯ และเหล่าบรรดาสมาชิกได้ร่วมกันบริหารงานด้วยความสามัคคีปรองดอง เป็นอันหนึ่งอันเดียวกัน รวมทั้งยังให้ความร่วมมือกับกระทรวงแรงงานและหน่วยงานภาครัฐในการดำเนินกิจกรรมโครงการต่างๆ ด้วยดีเสมอมา ขณะในช่วงที่เกิดสถานการณ์โควิด-19 รัฐบาลโดยกระทรวงแรงงานได้มีมาตรการต่างๆ เพื่อให้ความช่วยเหลือนายจ้างและพี่น้องแรงงานในหลายๆ ด้าน เช่น การเปิดจุดตรวจโควิด ฉีดวัคซีน จัดหา Hospitel การลดเงินสมทบ แฟคทอรี่ แซนด์บ๊อกซ์ เยียวยานายจ้าง ผู้ประกันตนในพื้นที่ 29 จังหวัด กิจการบันเทิง เยียวยาจากการปิดแคมป์คนงานก่อสร้าง การรักษาการจ้างงานในการให้ความช่วยเหลือ SMEs ทำให้ส่งออกโตสูงสุดในรอบ 30 ปี รวมทั้งจากข้อมูลกองทุนการเงินระหว่างประเทศหรือ (IMF) ที่ได้วิเคราะห์แนวโน้มเศรษฐกิจโลก ฉบับเดือนตุลาคม 2565 พบว่า ไทยเป็นประเทศที่มีอัตราการว่างงานต่ำที่สุดในโลก แม้ในปีที่แล้วช่วงพีคของโควิด ยังมีคนว่างงานเพียงร้อยละ 1.5 % และไทยเป็นหนึ่งในไม่กี่ประเทศ ที่ IMF คาดการณ์ว่าเศรษฐกิจจะเติบโต มี GDP เป็นบวกคือ จาก 2.8 เป็น 3.7 และ IMF คาดการณ์ว่า GDP ของไทยจะเป็นบวก นอกจากนี้ กระทรวงแรงงานยังได้วางรากฐาน เพื่อสร้างความมั่นคงในอนาคตแก่พี่น้องแรงงาน เช่น ปรับอัตราค่าจ้างขั้นต่ำเพื่อให้มีรายได้ที่เหมาะสม เร่งผลักดันแก้ไขกฎหมายประกันสังคม 3 ขอ จัดตั้งธนาคารเพื่อผู้ประกันตน บ้านสำหรับผู้ประกันตน เป็นต้น ด้านนายมานิตย์ พรหมการีย์กุล ประธานสภาองค์การลูกจ้างแรงงานยานยนต์แห่งประเทศไทย กล่าวว่า ในช่วงโควิด-19 ระบาด เป็นช่วงเสียขวัญกำลังใจอย่างมาก เนื่องจากจะออกไปทำงานก็ไม่กล้าไป เพราะกลัวจะนำเชื้อโควิดมาติดคนที่บ้าน พอรัฐบาลได้เข้ามาช่วยตรวจคัดกรอง ฉีดวัคซีน มาตรา 33 ทำโครงการแฟคทอรี่ แซนด์บ๊อกซ์ ทำให้สามารถออกไปทำงานได้อย่างสบายใจ บริษัท โรงงานก็สามารถดำเนินกิจการต่อไปได้ ที่สำคัญทำให้พวกเราได้โบนัสหลายเดือน เพราะบริษัทส่งออกสินค้าได้มาก ขอขอบคุณรัฐบาลที่ช่วยเหลือให้ผ่านพ้นวิกฤตมาได้